জাতীয়তাবাদের বিপণন নিয়ে কেউ প্রশ্ন তুললেই সে দেশদ্রোহী! বিতর্কসভার সর্বকনিষ্ঠ বক্তা যখন কথাগুলো বলছিলেন, তখন ক্যালকাটা ক্লাবের লন ফেটে পড়ছে হাততালিতে। কারণ, গায়ে ‘দেশদ্রোহিতা’র তকমা থাকার অভিজ্ঞতাটা কেমন, তা ছাত্রনেতা কানহাইয়া কুমারের থেকে আর ভাল কে বেশি জানে!
শনিবার ক্যালকাটা ক্লাবে ‘দ্য টেলিগ্রাফ’ আয়োজন করেছিল ‘সার্জিকাল স্ট্রাইকই সব রোগের ম্যাজিক দাওয়াই’ বিতর্কসভার। সেখানেই এই মন্তব্য করেন কানহাইয়া। এমনিতেই ‘সার্জিকাল স্ট্রাইক’ বিতর্কে সারা দেশ তোলপাড় হয়ে গিয়েছে। সে সীমান্তপারের সার্জিকাল স্ট্রাইকই হোক, বা কালো টাকার উপরে রাশ টানতে ৫০০-১০০০ টাকার নোট বাতিলের সিদ্ধান্তই হোক! এদিনের বাগ্মীরাও কখনও ঝো়ড়ো ব্যাটিং, কখনও শ্লেষ, কখনও রসিকতা, আবার কখনও নিখাদ যুক্তি সাজিয়ে বিপক্ষকে বিদ্ধ করলেন। সরাসরি রাজনৈতিক আক্রমণ-প্রতি আক্রমণও বাদ যায়নি।

বেকারিত্ব, দারিদ্র, কর্মহীনতা, জাতপাতের হাজারো সমস্যার অন্ধগলি থেকে বেরনোর এক এবং একমাত্র পথই কি ‘সার্জিকাল স্ট্রাইক’, যা শাসক খুব সুকৌশলে ব্যবহার করে? না কি শত্রুপক্ষকে বার্তা দিতেই প্রয়োজন হয় এ ধরনের শল্য আঘাতের? এমন প্রশ্ন ও সেই সম্পৃক্ত সাংস্কৃতিক-সামাজিক-ঐতিহাসিক প্রেক্ষিত, তথ্যাবলি এবং সাম্প্রতিক ঘটনাপ্রবাহ সবিস্তারে চর্চিত হয়েছে এদিনের ব্যালেন্টাইন্‌স স্টে ট্রু গল‌্‌ফ রিট্রিটের সহযোগিতায় ক্যামেলিয়া গ্রুপ আয়োজিত দ্য টেলিগ্রাফ ন্যাশনাল ডিবেট ২০১৭’র মঞ্চে। 

সভার মতের পক্ষে ছিলেন বাবা রামদেব, বিজেপি’র মুখপাত্র সম্বিত পাত্র ও সাইনা এনসি। বিপক্ষে ছিলেন প্রসার ভারতীর প্রাক্তন সিইও জহর সরকার, ছাত্রনেতা কানহাইয়া কুমার, শিক্ষাবিদ ও তৃণমূল সাংসদ সুগত বসু।
সম্বিত, সাইনা, রামদেবরা মতের পক্ষে বলতে গিয়ে কিছুটা মোদী-বন্দনাই যেন করে গেলেন বলে মনে করছেন শ্রোতাদের অনেকে। সম্বিত বলেছিলেন, ‘‘কৃষ্ণ বলেছিলেন, কর্ম করে যাও। প্রধানমন্ত্রী সেই কর্মই করছেন!’’ যার প্রেক্ষিতে সুগতের কটাক্ষ, ‘‘বিপক্ষের বক্তাদের কথা শুনে মনে হচ্ছে যে, বিতর্কের বিষয় হচ্ছে নরেন্দ্র মোদীই নতুন মহাত্মা!’’
পক্ষ-বিপক্ষীয়দের তর্কাতর্কির মধ্যেই ‘সার্জিকাল স্ট্রাইকে’র চমকপ্রদ সংজ্ঞাটা দিলেন কানহাইয়াই। বললেন, ‘‘লুকোচুরির সময় ধাপ্পা দেওয়াকেই বলে সার্জিকাল স্ট্রাইক।’’ শোনামাত্র হাততালির ঝড় উঠল সভায়। বিতর্ক শেষে জয়ীও হলেন কানহাইয়ারাই!